Atturi Ewlenin: Renee Zellweger, Colin Firth, Patrick Dempsey, Emma Thompson, Jim Broadbent, Gemma Jones, Shirley Henderson Diretterici: Sharon Maguire Ħin: 123 min. Distributur: Universal Maħruġ minn KRS Releasing Ċert. 12A Il-karattru ta' Bridget Jones, ta' 32 sena, smina aktar min- normal, Amerikana li taħdem f'Londra u li għadha xebba, inħoloq minn Helen Fielding fil-gazzetta The Independent. Il-popolarità ta' malajr li din akkwistat sabet lill-ħlejqa tagħha f'żewġ kotba bestseller u żewġ adazzjonijiet għaċ-ċinema li għamlu suċċess konsiderevoli ta' madwar $550 miljun minn madwar id-dinja. It-tielet episodju ta' dawn il-kummiedji gwappi, Bridget Jones's Baby, issib lil din il-mara ottimista u indipendenti li, però, ma tibżax turi d-difetti tagħha, kif ukoll il-fatt li qatt mhi żgura minnha nnifisha, u li ta' 40 sena għadha bla raġel. Bridget Jones (Zellweger) qatgħet ir-relazzjonijiet tagħha minn ma' Mark Darcy (Firth) billi l-pjanijiet li kellha f'moħħa ma rnexxewx. Hi ddeċidiet li tiffoka aktar fuq ix-xogħol tagħha ta' produttur ewlieni tal-aħbarijiet fuq stazzjon tat-TV u li tfittex aktar lill-ħbieb antiki tagħha. Fuq kollox, bħalma għamlet minn dejjem, baqgħet iżżomm djarju u tniżżel fih dak kollu importanti. Issa li ħajjitha tinsab taħt kontroll, id-destin ilaqqagħha ma' Jack Qwant (Dempsey), Amerikan li jaffaxxinaha u jissorprendiha, mhux kif kien qabel Darcy. Ġurnata waħda, tiskopri li hi tqila, iżda mhix ċerta min minn dawn it-tnejn hu l-missier. Kif se tirreaġixxi issa? Bridget Jones's Baby hija kummiedja oħra b'mumenti tajbin u ta' stil fin u oħrajn xi ftit banali. Id-djalogu umoristiku u inċisiv jispikka ħafna, speċjalment meta Bridget iżżur lit-tabiba, Dr Rawling (Thompson). Il-film jinħass daqsxejn sfurzat, l-aktar meta l-erojina tinġarr b'diffikultà fl-istat ta' tqala lejn l-isptar, bil-mużika meħuda mill-final tal-film An Officer And A Gentleman.